บาทเปิด 31.64/65 บาทต่อดอลลาร์ แข็งค่าเล็กน้อย
เงินบาทเปิดตลาด 31.64/65 บาทต่อดอลลาร์ แข็งค่าเล็กน้อย ตลาดรอดูตัวเลขเศรษฐกิจไทยบ่ายนี้
30 ก.ย. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.64/65 บาท/ดอลลาร์ แข็งค่าเล็ก น้อยจากเย็นวานนี้ที่ระดับ 31.67 บาท/ดอลลาร์ วันนี้คาดว่าภาพรวมตลาดจะค่อนข้างเงียบ เพราะยังไม่มีปัจจัยอะไรใหม่มากนักที่จะมีผลต่อการเคลื่อนไหวของค่าเงินบาท แต่วันนี้ตลาดอาจรอดูการรายงานภาวะเศรษฐกิจของธนาคารแห่งประเทศไทย (ธปท.) ในส่วนของมูลค่าการส่งออก ซึ่งหากตัวเลขออกมาดีก็อาจทำให้เงินบาทมีโอกาสปรับแข็งค่าขึ้นได้บ้าง ขณะที่ปัจจัยต่างประเทศยังเป็นเรื่องเดิม คือความกังวลต่อการแพร่ระบาดรอบ 2 ของไวรัสโควิด
นักบริหารเงิน คาดว่า วันนี้เงินบาทจะเคลื่อนไหวในกรอบ 31.50-31.80 บาท/ดอลลาร์